Facebook har lidt et historisk tab af værdi og tillid fra brugerne efter affæren om Cambridge Analytica, hvor brugernes data – uden deres viden – er blevet brugt til profilering og udnyttet til politisk markedsføring.

Skandalen lader dog ikke til at have vakt til videre eftertanke i regeringen. Justitsminister Søren Pape Poulsen (K) fastholder sine planer om at bruge borgernes persondata til at lave dataprofilering – uden at oplyse de registrerede borgere om det.

Det fremgår af to svar fra ministeren til Folketinget om det omstridte og forsinkede lovforslag til en databeskyttelseslov, der skal træde i kraft allerede 25. maj.